༡ ༽ རྩྭ་ཐང་གི་རྩོམ་པ་པོ་སུ་ཡིན།

ལན། ལོ་ཧྲི་ཡིན།

༢ རྩྭ་ཐང་ཞེས་པའི་སློབ་ཚན་ནང་དོན་གཙོ་བོ་ཅི་བྲིས་ཡོད།

ལན།ནང་སོག་རྩྭ་ཐང་གི་མཛེས་སྡུག་གི་རྣམ་པ་དང་ཡུལ་སྲོལ་གོམས་གཤིས།སོག་རིགས་མི་དམངས་ཀྱིས་མགྲོན་པོར་སྣེ་ལེན་བྱེད་སྟངས་བཅས་བྲིས་ཡོད།

༣ ༽ མཚོ་སྔོན་པོའི་གནས་ཡུལ་གང་།

ལན།མཚོ་སྔོན་ཞིང་ཆེན་གྱི་བྱང་ཤར་དུ་ཡོད།རང་རྒྱལ་གྱི་སྐམ་སའི་ཐོག་ཚྭ་མཚོ་ཆེ་ཤོས་ཡིན།

༤ ༽ དུས་བཞི་ལ་བསྔགས་པ་རྩོམ་པ་པོ་སུ་ཡིན།

ལན།དམུ་དགེ་བསམ་གཏན་ཡིན།

༥ ༽ ཕོ་བྲང་ཡུམ་བུ་བླ་སྒང་གནས་གང་ན་ཡོད།

ལན།བོད་རང་སྐྱོང་ལྗོངས་ཀྱི་སྣེ་གདོང་རྫོང་གི་ཁོངས་སུ་ཇོ་མོ་བཀྲ་ཤིས་ཚེ་རིང་ཞེས་པའི་རི་བོ་མཐོན་པོ་ཤ་བ་ཡུ་མོའི་བརླ་འདྲ་བའི་ཐོག་ཏུ་ཡོད།

༦ ༽ བོད་ཀྱི་མཁའ་ལ་སྔ་བ་གང་ཡིན།

ལན།མཁའ་ལ་སྔ་བ་ཡུམ་བུ་བླ་སྒང་ཡིན།

༧ ༽ བོད་ཀྱི་རྗེ་ལ་སྔ་བ་གང་ཡིན།

ལན། གཉའ་ཁྲི་བཙན་པོ་ཡིན།

༨ ༽ གཉའ་ཁྲི་བཙན་པོའི་གཟུགས་བྱད་ནི་ཅི་འདྲ་ཞིག་ཡིན།

ལན།མིག་བྱའི་མིག་ལྟར་མས་ཀྱིས་ཡར་འགེབ་པ།དཔྲལ་བའི་དབྱེས་ཆེ་བ།གཡུ་ཡི་སྨིན་མ་ཡོད་པ།སྣའི་གཟེངས་མ་མཐོ་བ།སོ་དུང་ལྟར་དཀར་བ།ལག་པའི་སོར་མོ་ངང་བའི་སྡེར་མོ་ལྟར་འབྲེལ་བ། སྐུ་གཟི་བརྗིད་ལྡན་པ་བཅས་བྲིས་ཡོད།

༩ ༽ ཕོ་བྲང་ཡུམ་བུ་བླ་སྒང་གི་ཕྱིའི་རྣམ་པ་ཇི་འདྲ་ཞིག་ཡིན།

ལན། གཞི་རྒྱ་མི་ཆེ་ཡང་།བོད་ཀྱི་བཟོ་བཀོད་ཀྱི་ཁྱད་ཆོས་མངོན་པར་ལྡན་ཞིང་བརྗིད་ཉམས་ལྡན། ཕོ་བྲང་གི་སྒོ་ནུབ་ཕྱོགས་སུ་གཏད་ཡོད་ཅིང་། ཕོ་བྲང་གི་ཤར་དང་ལྷོ་དང་བྱང་དུ་ཐོག་སོ་རིམ་པ་གཉིས་ཡོད།ནུབ་ནི་སྒོ་ཡིན་ལ་ཁང་བ་རིམ་པ་གཅིག་ལས་མེད།རྒྱབ་ཏུ་ཁང་རྩེག་རིམ་པ་ལྔ་ཙམ་གྱི་མཐོ་ཚད་ཡོད་པའི་རྫོང་མཐོན་པོ་རྩེ་མོར་གསེར་གྱི་རྒྱ་ཕིབས་ཀྱིས་བརྒྱན་ཡོད་པ་ཞིག་ཡིན།

༡༠ ༽ ཅིའི་ཕྱིར་གཉའ་ཁྲི་བཙན་པོ་ཟེར།

ལན། བོད་འབངས་རྣམས་ཀྱིས་རྗེ་ཉིད་གཉའ་བར་གཏེགས་ནས་ཁུར་བས་སོ།

༡༡ ༽ ཕོ་བྲང་ཡུམ་བུ་བླ་སྒང་ཞེས་པའི་མིང་བྱུང་ཚུལ།

ལན།ཕོ་བྲང་ཤ་བ་ཡུ་མོའི་བརླ་འདྲ་བའི་སྒང་དུ་ཆགས་པའི་རྒྱུ་མཚན་གྱིས་ཡུམ་བུ་བླ་སྒང་ཟེར་བ་ཡིན།

༡༢ ༽ གནམ་གྱི་ཁྲི་བདུན་ནི་གང་ཡིན།

ལན། གཉའ་ཁྲི་བཙན་པོ། མུ་ཁྲི་བཙན་པོ། དིང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་བཙན་པོ།

༡༣ ༽ སྟོད་གྱི་སྟེང་གཉིས་ནི་གང་ཡིན།

ལན།གྲི་གུམ་བཙན་པོ། སྤུ་དེ་གུང་རྒྱལ།

༡༤ ༽ ཕོ་བྲང་ཡུམ་བུ་བླ་སྒང་དུས་ནམ་ཙམ་ལ་བཞེངས་།

ལན། ལོ་ཉིས་སྟོང་ལྔ་བརྒྱ་ལྷག་གི་སྔོན་ཏེ།བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོའི་སྐབས་སུ་བཞེངས་པ་ཡིན།

༡༥ ༽ ཝེ་ཉི་སི་ནི་འཛམ་གླིང་དུ་སྐད་གྲགས་ཆེ་བའི་ཆུ་ཐོག་གི་གྲོང་ཁྱེར་ཞིག་ཡིན་པ་ཕྱོགས་གང་དག་ནས་ཤེས་ཐུབ།

ལན། ཝེ་ཉི་སི་ནི་ཆུ་ཐོག་གི་གྲོང་ཁྱེར་ཞིག་ཡིན། ཆུ་ལམ་མིག་མང་གི་རིས་ལྟར་འབྲེལ་ཡོད་པ། གྲུ་ཆུང་ནི་འགྲིམ་འགྲུམ་ཡོི་བྱད་གཙོ་བོ་ཡིན་པ།ཁང་རྩེག་མཐོན་པོ་མང་བ། ཟམ་པ་མང་བ། གནའ་བོའི་འཛུགས་སྐྲུན་མང་བ་བཅས་ལས་ཤེས་སོ།

༡༦ ༽ གྲུ་ཆུང་དེ་ཝེ་ཉི་སི་གྲོང་ཁྱེར་གྱི་འགྲིམ་འགྲུམ་ཡོ་བྱད་གཙོ་བོར་གྱུར་པ་དེ་ཕྱོགས་གང་དག་ནས་ཤེས་ཐུབ།

ལན།གྲུ་ཆུང་དེ་མིའི་འཚོ་བ་དང་འབྲེལ་བ་དམ་པོ་ཡོད་དེ།ཚོང་པའི་ཚོང་རྒྱག་པ་དང་།བུད་མེད་གཞོན་ནུ་མ་ཚོ་དང་བྱིས་པ་མང་པོ་ཕྱི་རོལ་ཏུ་སྐྱོ་གསང་ལ་འགྲོ་བ། ཆོས་དད་རྒན་པོ་ལྷ་ཁང་དུ་འགྲོ་བ། ཟློས་གར་འཁྲབ་སྟོན་ལ་ལྟ་རུ་འགྲོ་བ་བཅས་ཚང་མ་གྲུ་ཆུང་ལ་བརྟེན་དགོས་པ་བཅས་སོ།

༡༧ ༽ སྐུ་འབུམ་བྱམས་པ་གླིང་ནི་བོད་ཀྱི་དགོན་ཆེན་ཞིག་ཡིན་ལ་དགོན་པ་འདིར་བོད་ཀྱི་ས་གསུམ་ན་འགྲན་ཟླ་བྲལ་བའི་མཁས་པ་ཆེན་པོ་སུ་འཁྲུངས་མྱོང་།

ལན།རྗེ་ཙོང་ཁ་བ་བློ་བཟང་གྲགས་པ་པ་འཁྲུངས་མྱོང་།

༡༨ ༽ སྐུ་འབུམ་བྱམས་པ་གླིང་ལ་སྐུ་འབུམ་ཞེས་པའི་མིང་ཐོགས་དོན་ཅི་ཡིན།

ལན། རྗེ་ཙོང་ཁ་པ་འཁྲུངས་པའི་ཚེ་ལྟེ་ཁྲག་ས་ལ་འཕོས་པ་ལས་ཙན་དན་དཀར་པོའི་སྡོང་པོ་ཞིག་སྐྱེས་པ་དེར་ལོ་མ་འབུམ་གཅིག་སྐྱེས་ཤིང་།ལོ་མ་རེ་རེའི་སྟེང་ལ་རྒྱལ་བ་སེང་གེ་ང་རོའི་སྣང་བརྙན་རང་བྱོན་དུ་བྱུང་བས་ན་་སྐུ་འབུམ་ཞེས་བཏགས་པར་གྲགས།

༡༩ ༽ སྐུ་འབུམ་ཞེས་པའི་གནས་འདིར་ཐོག་མ་དགོན་པ་བཏབ་མཁན་སུ་ཡིན།དུས་ནམ་ཙམ་ཡིན།

ལན།སྒོམ་ཆེན་བརྩོན་འགྲུས་རྒྱལ་མཚན་ཡིན།རབ་བྱུང་དགུ་པའི་ལྕགས་སྤྲེལ་ལོ་སྤྱི་ལོ་1560ལོར་བཏབ།

༢༠ ༽ སྐུ་འབུམ་བྱམས་པ་གླིང་ལ་གྲྭ་ཚང་གང་དང་གང་ཡོད།

ལན།མཚན་ཉིད་གྲྭ་ཚང་དང་རྒྱུད་པ་གྲྭ་ཚང་།སྨན་པ་གྲྭ་ཚང་།དུས་འཁོར་གྲྭ་ཚང་།འཆམ་པ་གྲྭ་ཚང་།

༢༡ ༽ དུས་རབས་དང་རབ་བྱུང་གི་རྩིས་ཚུལ་གང་འདྲ་ཡིན།

ལན།ལོ་ངོ་བརྒྱ་ལ་དུས་རབས་གཅིག་དང་ལོ་འཁོར་དྲུག་ཅུ་ལ་རབ་བྱུང་གཅིག་ཟེར།

༢༢ ༽ སྐུ་འབུམ་བྱམས་པ་གླིང་ཞེས་པའི་མིང་ཇི་ལྟ་ཐོགས་པ་ཡིན།

ལན།སྒོམ་ཆེན་བརྩོན་འགྲུས་རྒྱལ་མཚན་གྱིས་འགན་ཁུར་ཏེ་རྒྱལ་བ་བྱམས་པའི་སྐུ་བརྙན་ཆེན་པོ་ཞིག་བཞུགས་པའི་བྱམས་ཁང་གསར་བཞེངས་གནང་བ་སྟེ།ལྷ་ཁང་སྔ་རྗེས་གཉིས་ཀྱི་གནས་གཞི་ལ་བརྟེན་ནས་སྐུ་འབུམ་བྱམས་པ་གླིང་ཞེས་པའི་མིང་ཐོགས།

༢༣ ༽ སྐུ་འབུམ་བྱམས་པ་གླིང་བོད་དུ་མིང་གྲགས་ཆེ་བའི་དགོན་པ་ཞིག་ཡིན་པའི་རྒྱུ་མཚན་ཅི།

ལན།རྗེ་ཙོང་ཁ་བ་བློ་བཟང་གྲགས་པའི་འཁྲུངས་ཡུལ་ཡིན་པའི་རྐྱེན་གྱིས་ཡིན།རྗེ་ཙོང་ཁ་བ་བློ་བཟང་གྲགས་པ་ནི་དགེ་ལུགས་པའི་གྲུབ་མཐའི་སྲོལ་བཏོད་པ་པོ་ཡིན་ལ།ཇོ་བོ་རྗེ་ཨ་ཏི་ཤའི་རྗེས་སུ་བོད་ཀྱི་སངས་རྒྱས་བསྟན་པ་ལ་དག་ཐེར་མཛད་པ་པོ་ཡིན།

༢༤ ༽ སྐུ་འབུམ་བྱམསཔ་གླིང་གང་ན་ཡོད།

ལན།མཚོ་སྔོན་ཞིང་ཆེན་གྱི་ཟི་ལིང་གྲོང་ཁྱེར་གྱི་ལྷོ་ནུབ་ཕྱོགས་ཀྱི་སྤྱི་ལེ་ཉེར་དྲུག་ས་ན་ཡོད།

༢༥ ༽ རྗེ་ཙོང་ཁ་བ་བློ་བཟང་གྲགས་པའི་ལོ་རྒྱུས་མདོ་བསྡུས་བྲིས།

ལན།དགེ་ལུགས་པའི་གྲུབ་མཐའི་སྲོལ་བཏོད་པ་པོ་ཡིན།རབ་བྱུང་དྲུག་པའི་མེ་༼སྤྱི་ལོ་1357༽ལོར་ཡབ་ཀླུ་འབུམ་དགེ་དང་ཡུམ་ཤིང་བཟའ་ཨ་ཆོས་གཉིས་ཀྱི་སྲས་སུ་སྐུ་འཁྲུངས།ཇོ་བོ་རྗེ་ཨ་ཏི་ཤའི་རྗེས་སུ་བོད་ཀྱི་སངས་རྒྱས་བསྟན་པ་ལ་དག་ཐེར་མཛད་པ་པོ་ཡིན།དགུང་ལོ་རེ་གསུམ་པ་རབ་བྱུང་བདུན་པའི་ས་ཕག་༼སྤྱི་ལོ་1419 ༽ལོར་དགའ་ལྡན་དུ་ཞི་བར་བཤེགས།

༢༦ ༽ འབྱེད་སྡུད་ཀྱི་གོ་དོན་དང་ཕྲད།སྒྲའི་སྦྱོར་ཚུལ་ཕྲིས།

 ལན།གོ་དོན།ཚིག་དོན་སོ་སོར་འབྱེད་པའམ་ཕྱོགས་གཅིག་ཏུ་སྡུད་པའི་སྒྲ་ལ་ཟེར།

 ཕྲད།གམ་ངམ་དམ་ནམ་བམ་མམ་འམ་རམ་ལམ་སམ་ཏམ་བཅས་སོ།།

 སྒྲ་སྦྱོར།དྲག་ཡོད་ཏམ་དང་མཐའ་མེད་འམ།།གཞན་རྣམས་མིང་མཐའི་རྗེས་མཐུན་སྦྱོར།

༢༧ ༽ འབྱེད་སྡུད་ལ་དབྱེ་ན།

༡འབྱེད་པ།

གོ་དོན།གཞི་གཅིག་ལས་བྱེ་བྲག་གཉིས་སམ་མང་པོར་འབྱེད་པ་ཞིག་ལའོ།

དཔེ་བརྗོད།དཀོན་མཆོག་གསུམ་ནི།སངས་རྒྱས་སམ། ཆོས་སམ། དགེ་འདུན་བཅས་སོ།།

༢སྡུད་པ།

གོ་དོན།བསྡུ་བྱ་དུ་མ་གཞི་གཅིག་གི་སྟེང་དུ་སྡུད་པ་ཞིག་གོ།།

དཔེ་བརྗོད།ལུས་སམ། ངག་གམ། ཡིད་བཅས་ནི་སྒོ་གསུམ་མོ།།

༣ཐེ་ཚོམ།

གོ་དོན།ཡིན་མིན་མཐའ་གཅིག་དུ་མ་ངེས་པར་དོགས་པ་ཟ་བར་སྟོན་པ་ལ་ཟེར།

དཔེ་བརྗོད།འཇིག་རྟེན་མཐའ་དང་ལྡན་ནམ་མི་ལྡན།

༤དྲི་བ།

གོ་དོན།བརྗོད་དོན་གསལ་བྱེད་དུ་དྲི་བར་འཇུག་པ་ཞིག

དཔེ་བརྗོད།ཁྱོད་ཀྱི་དོན་དེ་ཤེས་སམ།

༥གདམ་ང །

གོ་དོན།གདམ་བྱ་གཉིས་སམ་དུ་མ་ལས་གང་རུང་ཞིག་བདམས་ནས་ངེས་པར་བྱེད་པ་ཞིག་ལ་ཟེར།

དཔེ་བརྗོད།ཡོན་ཏན་དགོས་སམ་རྒྱུ་ནོར་དགོས།

༢༨ ༽ འབྱུང་ཁུངས་ཀྱི་གོ་དོན་དང་ཕྲད་ཕྲིས།

གོ་དོན་ནི།འབྱུང་གཞི་གང་ལས་འབྱུང་ཆོས་གང་ཞིག་བྱུང་བའམ་བྲལ་བར་སྟོན་པ་ལ་ཟེར།

ཕྲད་ནི།ནས་དང་ལས་གཉིས།

ཐོབ་ཐང་ནི། རིག་མཐུན་དགར་ནས་མི་མཐུན་ལས།།སྡུད་ལ་ནས་སྒྲ་ཁོ་ན་འཇུག།

༢༩ ༽ འབྱུང་ཁུངས་ལ་དབྱེ་ན།

༡འབྱུང་ཁུངས་དངོས། ༼­དཔེ་བརྗོད།མ་ལས་བུ།༽

༢ འབྱུང་ཁུངས་ཆ་་འདྲ་བ།

༼­དཔེ་བརྗོད།སྐས་ལས་བབས།༽

༣ རིགས་མཐུན་དགར་བ།

༼­དཔེ་བརྗོད།བྱ་ཡི་ནང་ནས་རྨ་བྱ་མཛེས།༽

༤ རིགས་མི་མཐུན་དགར་བ། ༼­དཔེ་བརྗོད།ཆུ་ལས་ཇ་ཞིམ།༽

༥ ཡུལ་སྡུད་པ། ༼­དཔེ་བརྗོད།ལྷ་ས་ནས་ཟི་ལིང་བར།༽

༦ གྲངས་སྡུད་པ། ༼­དཔེ་བརྗོད།གཅིག་ནས་བཅུ་བར།༽

༧ དུས་སྡུད་པ། ༼­དཔེ་བརྗོད།ད་ལོ་ནས་སང་ལོ་བར།༽

༨ དངོས་པོ་སྡུད་པ། ༼­དཔེ་བརྗོད།མགོ་ནས་རྐང་བའི་བར།༽